আদালত সূত্রে জানা যায়, শিশুটির বাবা রাজধানীর গুলশানের বাসিন্দা এ এম এইচ হাসানের আবেদনে গত ১১ এপ্রিল আদেশ দেন হাইকোর্ট, যার কপি ১৫ এপ্রিল পাওয়া যায়। বিচারপতি মইনুল ইসলাম চৌধুরী ও বিচারপতি মো. আশরাফুল কামালের হাইকোর্ট বেঞ্চ সিদ্ধান্ত দেন, ২৮ এপ্রিল শিশুর জন্মদিন হলেও বাবা পাবেন ২৯ এপ্রিল বিকেল ৪টায়। তবে সরাসরি নিজে নিতে পারবেন না; মধ্যস্থতায় থাকবেন দুই পক্ষের দুই আইনজীবী। মায়ের আইনজীবী অ্যাডভোকেট আইনুন নাহার সিদ্দিকীর কাছ থেকে বাবার আইনজীবী অ্যাডভোকেট সাঈদ আহমেদ রাজা শিশুটিকে বুঝে নেবেন। বাবা সন্তানকে নিজ জিম্মায় নিয়ে জন্মদিন পালন শেষে রাত ১০টার মধ্যে একই প্রক্রিয়ায় মায়ের আইনজীবীর কাছে শিশুটিকে ফেরত দেবেন। জানা যায়, বন্ধু-বান্ধব ও আত্মীয়স্বজন নিয়ে ঘটা করে গুলশান ক্লাবে অনুষ্ঠানটি করতে চান বাবা।